Kui kuidagi peaks "Lucidity"-t kirjeldama, siis tõenäoliselt kõige lihtsam oleks seda teha võrrandiga: platvormmäng + "Tetris" + "Lemmings" + "The Incredible Machine" = "Lucidity". Esmapilgul  näeb mäng välja visuaalselt nagu tavaline platvormikas. Peatselt selgub, et mängijal ei ole peategelase Sofi üle mingit kontrolli - viimane marsiv enesetapjaliku järjekindlusega finishi poole, tegemata välja erinevatest phtudest, mis teda teel ootavad ("Lemmings"). Mängija eesmärk on siiski garanteerida tüdruku jõudmine finishisse, milleks süsteem pakub iga natukese aja tagant välja erinevaid vahendeid/klotse ("Tetris"), mida siis tuleb teele maha sokutada. Erinevaid vahendeid on võimalik omavahel  kombineerida ("The Incredible Machine"), luues lahendusi, mida detaile eraldi kasutades ei oleks võimalik saavutada.